અમારા ગામની વસ્તીના પ્રમાણમાં ત્યારે બે ગામકૂવા – એક ઉગમણો અને બીજો આથમણો ઉગમણા કૂવાનું પાણી ખારું હોવાથી એને “ખારકૂવો’ કહેતા. પણ આથમણા કૂવાનું પાણી આખું ગામ પીવા માટે વાપરતું. આ આખો કૂવો ઇંટોથી ચણેલો હતો અને એની અંદર ટોડી ભરાવેલી હતી, એના કાંઠા ઉપર ચાર મોટા લાકડાના પાટાનો ચોરસ બનાવીને ગોઠવેલો હતો. પાણી ભરતી વખતે વરેડાથી એ પાટા ઘસાતા ગયેલા તે એમાં કાપા પડી જતા. લાકડું પણ ઘસાય છે એની પ્રથમ ખબર પડેલી ગામકૂવાથી !